Vleispryssamespanning ondersoekDie Mededingingskommissie ondersoek sewe groot vleisverskaffers vir prysvasstelling. Foto: Secomp/Pixabay.com Die Mededingingskommissie het vandeesweek op 13 persele van sewe groot vleisverskaffers toegeslaan in sy ondersoek na prysvasstelling en handelstoestande in die bedryf. Hierdie vleisverskaffers koop speenkalwers by boere en voer hulle hoë-energie voer sodat hulle binne ‘n paar maande geslag kan word. Ina Opperman verduidelik waarom die kommissie ondersoek instel. Die kommissie het gelyktydig op die persele van Karan Beef, Sparta Foods, Chalmar Beef, Beefmaster Kimberley, Morgan Beef, Beefcor en Midland Meat toegeslaan. Die maatskappye bedryf voerkrale in Gauteng, die Vrystaat en die Noord-Kaap en verkoop beesvleis aan groot- en kleinhandelaars. Volgens ‘n verklaring van die kommissie het hierdie vleisverskaffers na bewering ooreengekom of saamgespan om pryse en handelstoestande vas te stel vir die aankoop van speenkalwers van boere en die verkoop van vleis aan groot- en kleinhandelaars. “Die vleisbedryf vorm ’n belangrike deel van die voedselsektor, een van die belangrike sektore vir die kommissie. Ons werk is daarop gerig om samespanning in die hele voedselsektor te beveg, aangesien die weerloosste mense in die land die grootste deel van hul inkomste aan kos bestee,” het die kommissie gesê. Die Mededinginskommissie, Mededingingstribunaal en Mededingingsappèhof is ingestel in terme van die Mededingingswet. Die Mededingingskommissie ondersoek oortredings van die wet en pas die wet toe, terwyl die tribunaal uitspraak lewer oor bepaalde sake. Die hof oorweeg appèlle teen uitsprake van die tribunaal. Al drie liggame is onafhanklik, maar moet administratief verantwoording doen aan die departement van ekonomiese ontwikkeling. Die Mededingingswet gee die kommissie die reg om beperkende sakepraktyke te ondersoek, reguleer en evalueer en te waak teen die gebruik van dominante posisies en samesmeltings in die mark om billikheid en bekwaamheid in die Suid-Afrikaanse ekonomie te verseker. Die doel van die kommissie is om mededinging in Suid-Afrika te bevorder en onderhou deur: Om hierdie doel te bereik, is die kommissie se kernfunksies die implementering van maatreëls om markdeursigtigheid uit te brei, sowel as maatreëls om te verseker dat die publiek weet wat die bepalings van die wet is. Die kommissie moet ook teen-mededingingsgedrag ondersoek en evalueer en formeel ondersoek instel na die algemene toestand van mededinging in die markte. Verder kan die kommissie aansoeke om vrystelling van die bepalings van die wet goedkeur of afkeur en samesmeltings, met of sonder voorwaardes, magtig of verbied. Die kommissie kan ook onderhandel oor toestemmingsbevele en sake verwys na die tribunaal, waar die kommissie ook kan verskyn. Die kommissie kan met enige regulerende owerheid onderhandel en ooreenkom om die uitoefening van sy jurisdiksie oor mededingingsake in die betrokke nywerheid of bedryf te koőrdineer om die konsekwente toepassing van die beginsel van die Wet te verseker. Verder kan die kommissie ook deelneem aan enige regulerende owerheid se verrigtinge en raad gee of ontvang. Dit val ook binne die kommissie se magte om wetgewing en openbare regulasies te hersien en aan die minister verslag te doen oor enige bepalings wat onmededingende gedrag toelaat. Die kommissie kan verder enige saak wat die tribunaal na hom verwys hanteer. Wysigings aan die wet maak dit ook moontlik om strafregtelik op te tree teen direkteure en bestuurders wat saamspan of stilswyend instem daartoe en maak toegewings vir die beskerming vir fluitjieblasers. Die Mededingingskommissie ondersoek ook tans beweerde prysvasstelling en kartelbedrywighede deur van die grootste agente by varsproduktemarkte en kleinhandelaars, sowel as die farmaseutiese bedryf waar hy fokus op sekere medisyne vir kankerbehandeling.